Miestny úrad mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka 
dňa 1. apríla 2008

Materiál číslo: 29/2008

K bodu :
Návrh na zriadenie Školského strediska záujmovej činnosti pri ZŠ Holíčska 50

Predkladá:					Návrh uznesenia:

Marián Miškanin 				Miestne zastupiteľstvo mestskej časti 
prednosta						Bratislava-Petržalka

					           s c h v a ľ u j e 

		zaradenie Školského strediska záujmovej činnosti pri ZŠ Holíčska 50, 851 05 Bratislava  od 1. septembra 2008 do siete škôl a školských zariadení Slovenskej republiky a po zaradení Ministerstvom školstva Slovenskej republiky do siete škôl a školských zariadení Slovenskej republiky zriadenie od 1. septembra 2008 Školské stredisko záujmovej činnosti pri ZŠ Holíčska 50, 851 05 Bratislava

u k l a d á 
 
prednostovi miestneho úradu podať návrh na zaradenie Školského strediska záujmovej činnosti pri ZŠ Holíčska 50, 851 05 Bratislava od 1. septembra 2008 do siete škôl a školských zariadení Slovenskej republiky.

Prerokované:		 
-	v operatívnej porade starostu dňa 3. 9. 2007 a 17. 3. 2008
-	školskej komisii dňa 3. 7. 2007
-	finančnej komisii dňa 12. 11. 2007 a 31. 3. 2008
-	v miestnej rade dňa 18. marca 2008
				
Spracovateľ:					
oddelenie školstva, kultúry a športu, 
referát kultúry a športu
				
Dôvodová správa

Materiál sa predkladá na rokovanie Miestneho zastupiteľstva mestskej časti Bratislava-Petržalka v mesiaci apríl 2008 na základe odporúčania Miestnej rady mestskej časti Bratislava-Petržalka. 

Úvod

Dôležitým predpokladom zdravého vývinu našich detí je vytvoriť a zabezpečiť im, aj po skončení vyučovania, ďalšie výchovno-vzdelávacie možnosti záujmového vzdelávania. Výchovno-vzdelávaciu činnosť po skončení vyučovania vykonávajú rôzne organizácie akými sú umelecké školy, spoločenské, športové alebo mládežnícke kluby a pod. V podmienkach regionálneho školstva je výchovno-vzdelávacia činnosť po skončení vyučovania zabezpečovaná v školských kluboch detí, v centrách voľného času a v školských strediskách záujmovej činnosti. 
Školské strediská záujmovej činnosti (ďalej len ŠSZČ) zabezpečujú výchovno-vzdelávaciu činnosť a aktívny oddych detí a mládeže v ich voľnom čase formou spontánnych aktivít, súťaží a individuálneho prístupu v priebehu celého kalendárneho roka.
V súlade s § 6 ods. 2 písm. d) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov obec pri výkone samosprávy zriaďuje a zrušuje, podľa siete škôl a školských zariadení Slovenskej republiky, školské strediská záujmovej činnosti. Podľa § 6 ods. 3 písm. a) zákona č. 596/2003 Z. z. v znení neskorších predpisov vytvára podmienky na výchovu a vzdelávanie žiakov najmä tým, že zriaďuje školy a školské zariadenia. V súlade s § 16 ods. 1 zákona č. 596/2003 Z. z. v znení neskorších predpisov žiadosť o zaradenie školy, školského zariadenia, v našom prípade školského strediska záujmovej činnosti do siete, predkladá zriaďovateľ ministerstvu do 30. júna kalendárneho roka, ktorý predchádza roku, v ktorom má byť škola, alebo školské zariadenie zriadené; avšak minister v odôvodnených prípadoch, najmä ak zriadenie školy, školského zariadenia, strediska praktického vyučovania alebo pracoviska praktického vyučovania nezakladá zvýšené nároky na štátny rozpočet, môže povoliť iný termín. 
Vzhľadom na to, že školské stredisko záujmovej činnosti je, ako školské zariadenie pri základnej škole jeho súčasťou, v originálnej kompetencii mestskej časti Bratislava-Petržalka, a nie je napojená na štátny rozpočet, je predpoklad jeho zaradenia do siete škôl a školských zariadení ministerstvom k 1. septembru 2008.
Rada školy na svojom zasadnutí dňa 12. júna 2007 jednomyseľne podporila návrh na zriadenie Školského strediska záujmovej činnosti pri ZŠ Holíčska 50.

Návrh
na zriadenie Školského strediska záujmovej činnosti pri ZŠ Holíčska 50

Zriaďovateľ : 
Mestská časť Bratislava – Petržalka

Názov a sídlo : 
Školské stredisko záujmovej činnosti pri ZŠ Holíčska 50, 851 05 Bratislava

Dátum zriadenia: 
1. 9. 2008

Účel a predmet činnosti : 
Účelom Školského strediska záujmovej činnosti (ŠSZČ) ako súčasti Základnej školy Holíčska 50 je vytvoriť po skončení vyučovania podmienky na výchovno-vzdelávaciu činnosť a aktívny oddych pre asi 200 detí navštevujúcich ZŠ Holíčska 50 a ďalšie základné školy z Petržalky, prípadne študentov stredných škôl v Petržalke, bývalých žiakov základných škôl Petržalky. Predmetom činnosti ŠSZČ pri ZŠ Holíčska 50 bude priama výchovná činnosť strediska zabezpečovaná pravidelnou činnosťou, príležitostnými činnosťami uskutočňovanými jednorázovo alebo pravidelne sa opakujúcimi podujatiami, súťažami, individuálnym prístupom vo vzťahu k zdravotne postihnutým a talentovaným deťom, spontánnou činnosťou formou pribežnej ponuky podľa záujmu detí, prípadne vykonávaním pedagogického dozoru a organizátorskou prácou pri podujatiach strediska.

Štatutárny orgán strediska : 
Riaditeľ ZŠ Holíčska 50

Obdobie, na ktoré sa stredisko zriaďuje : 
Na dobu neurčitú

Finančné a materiálne zabezpečenie : 
Finančné zabezpečenie činnosti Školského strediska záujmovej činnosti pri ZŠ Holíčska 50 tvorí prílohu č. 1.

I.	Koncepcia školského strediska záujmovej činnosti ako súčasti základnej školy Bratislava
Školské stredisko záujmovej činnosti je z dôvodu zriaďovania a umiestnenia v priestoroch školy najprístupnejšie a finančne najefektívnejšie školské zariadenie, ktoré vytvára podmienky na aktívne využitie voľného času detí a mládeže. Stredisko plní základné poslanie primárnej prevencie pred negatívnymi vplyvmi spoločenského prostredia.

1.	Predpoklady zriadenia ŠSZČ ako súčasti ZŠ Holíčska 50

1.1	Charakteristika školy a jej aktivity
Základná škola Holíčska 50 je škola s bazénom, ktorá vznikla v roku 1983. Krátko po jej otvorení boli na škole každoročne zriaďované triedy so športovou prípravou orientované na basketbal a od roku 1997 aj triedy orientované na plávanie. Pri poklese žiakov prešli všetky tieto aktivity v roku 2004, keď sme mali posledné športové triedy, na klubovú činnosť , čo sa prejavilo na nedostatočnom financovaní. 
Vedenie školy zabezpečuje potreby a záujmy rodičov a ich detí zavádzaním jazykovej výučby od prvého ročníka, od tretieho ročníka sú to triedy s rozšíreným vyučovaním cudzieho jazyka v 3. – 9. ročníku. Vyučuje sa u nás nemecký a anglický jazyk.
Popri základnom vzdelávaní zabezpečuje ZŠ Holíčska 50 aj pestrú mimoškolskú činnosť. Pravidelnú činnosť poskytuje žiakom I. aj II. stupňa školský klub detí. Klub organizuje v priebehu školského roka pre všetky deti školy celoškolské spoločné akcie, ktorých sa zúčastňujú aj žiaci, ktorí ho nenavštevujú. Niektorí žiaci prvého stupňa navštevujú v popoludňajších hodinách plavecký klub, ďalší basketbalovú prípravku. V rámci klubu navštevujú žiaci aj ďalšie krúžky – výtvarný, tanečný, športové hry – vybíjaná.
Po skončení vyučovania organizujú vyučujúci pre svojich žiakov rôzne popoludňajšie aktivity zamerané na prípravu do postupových súťaží a olympiád, rôzne vlastné športové, spevácke, tanečné, dejepisné a zemepisné súťaže, kvízy a ďalšie činnosti. V popoludňajších hodinách učitelia so svojimi žiakmi pripravujú výstavy vlastných prác žiakov – výtvarné práce, postery a projekty z rôznych predmetov II. stupňa. Na veľmi dobrej úrovni pracuje žiacky parlament, ktorý býva organizátorom takých celoškolských spoločenských podujatí ako sú karneval, mikulášska diskotéka, ples a ďalšie akcie ku dňu detí a dňu matiek. Parlament má tiež redakčnú radu, ktorá vydáva školský časopis. Na škole organizujeme olympiádu v nemeckom jazyku a basketbalové súťaže. 

1.2	Priestorové podmienky
Na výchovu mimo vyučovania má ZŠ Holíčska veľmi dobré priestorové podmienky. V škole sú dve telocvične, bazén, herňa školského klubu detí, počítačová učebňa, žiacka knižnica. Na vyučovanie a výchovnú činnosť sú využívané aj iné priestory školy. V respíriu školy je pravidelne obmieňaná výstava z dejepisu, prírodopisu, výtvarnej výchovy a iných predmetov, kde sú vystavované práce žiakov formou posterov na rôzne témy, výtvarné práce a ďalšie prezentácie žiackych prác a projektov. Všetky tieto práce sa uskutočňujú prevažne v čase mimo vyučovania na krúžkoch. 
Škola má rozsiahly školský areál, na ktorom sú športoviská, plochy na pobyt žiakov vonku počas veľkých prestávok a počas popoludňajšej činnosti v školskom klube detí. Areál slúži na vyučovanie telesnej výchovy a tiež na relaxačné športovanie pre basketbalistov a plavcov v popoludňajších hodinách. 

2.	Účel zriadenia strediska

Účelom ŠSZČ ako súčasti Základnej školy Holíčska 50 je vytvoriť po skončení vyučovania podmienky na výchovno-vzdelávaciu činnosť a aktívny oddych pre asi 200 detí navštevujúcich ZŠ Holíčska 50 a ďalšie základné školy z Petržalky, ďalších záujemcov z radov študentov stredných škôl v Petržalke. Predmetom činnosti ŠSZČ pri ZŠ Holíčska 50 bude priama výchovná činnosť strediska zabezpečovaná pravidelnou činnosťou, príležitostnými činnosťami uskutočňovanými jednorázovo alebo pravidelne sa opakujúcimi podujatiami, súťažami, individuálnym prístupom vo vzťahu k zdravotne postihnutým a talentovaným deťom, spontánnou činnosťou formou pribežnej ponuky podľa záujmu detí, prípadne vykonávaním pedagogického dozoru a organizátorskou prácou pri podujatiach strediska.

3.	Štruktúra ŠSZČ pri ZŠ Holíčska 50

Stredisko sa člení na basketbalový klub záujmovej činnosti a  tri záujmové útvary, nasledovne:

a) Basketbalový klub záujmovej činnosti
Bude tvoriť základ školského strediska záujmovej činnosti. Jeho úlohou bude zabezpečovať pravidelnú činnosť, súťaže a sústredenia žiakov v spolupráci s basketbalovým klubom B.S.C., ktorý už dlhoročne vychováva basketbalistov na našej škole a v mestskej časti, viedol športové triedy a získal vynikajúce výsledky aj pri medzinárodných súťažiach žiakov. Klub bude tvoriť šesť oddelení podľa veku žiakov. Počet hodín výchovnej práce týždenne 20; počet žiakov približne 120. 		

b) Plavecký klub záujmovej činnosti
Klub sa delí na dva oddiely. Jeden z nich pripravuje výborných plavcov na súťaže, druhý sa venuje žiakom, ktorý sa zdokonaľujú v plávaní, rehabilitačnému plávaniu a plaveckej prípravke. Počet hodín výchovnej práce týždenne 8; počet žiakov približne 30. 	

c) Útvary výpočtovej techniky
Prvý z nich je pre mladších žiakov 3. – 5. ročníka, druhý pre starších žiakov 6. – 9. ročníka. Hlavnou náplňou oboch útvarov je naučiť žiakov rozšírené ovládanie počítačového  programu Word, prezentačného programu Power Point s cieľom naučiť žiakov pripravovať vlastné prezentácie, príprava na projektové vyučovanie. Počet hodín výchovnej práce týždenne 4; počet žiakov približne 30.

d) Všestranné záujmové činnosti
Tento útvar bude mať v náplni kultúrno-spoločenskú činnosť, súťaže, pravidelne opakujúce sa podujatia, návšteva divadelných predstavení, príprava kultúrnych programov školy – pribežne podľa ponuky a záujmu žiakov. Počet hodín výchovnej práce týždenne 6; počet žiakov približne 60.

4.	Personálne zabezpečenie strediska

Stredisko riadi riaditeľ ZŠ Holíčska 50. Zodpovedá za koncepciu, činnosť a hospodárenie strediska. So súhlasom zriaďovateľa vydáva štatút strediska a rámcový plán činnosti strediska. Plní si povinnosti vyplývajúce z § 5 zákona č. 596/2003 Z. z. v znení neskorších predpisov a ďalšie povinnosti vyplývajúce z iných právnych predpisov. 
Školské stredisko záujmovej činnosti zahrnie riaditeľ školy do organizačného poriadku školy, pracovné povinnosti zamestnancov strediska do pracovného poriadku školy.

Ďalšími zamestnancami strediska sú :
a)	vedúci vychovávateľ, ktorý vykonáva aj priamu výchovnú činnosť na čiastočný úväzok,
b)	päť vychovávateľov (platení zo vzdelávacích poukazov),
c)	päť trénerov basketbalu (platení klubom B.S.C.)

Kvalifikačné predpoklady na vychovávateľov určuje vyhláška Ministerstva školstva SR č.41/1996 Z. z. o odbornej a pedagogickej spôsobilosti pedagogických pracovníkov v znení neskorších predpisov. Mieru výchovnej práce vychovávateľov strediska ustanovuje nariadenie vlády SR č. 238/2004 Z. z. o rozsahu vyučovacej činnosti a výchovnej činnosti pedagogických zamestnancov.  
Externí zamestnanci strediska (tréneri) musia spĺňať požiadavku odbornej spôsobilosti trénerstva v špecializácii basketbal. Pracovný čas v stredisku je v popoludňajších hodinách, prípadne aj v sobotu a nedeľu. 

Finančné zabezpečenie činnosti ŠSZČ pri ZŠ Holíčska 50

Na výpočet prevádzkových nákladov na záujmovú činnosť sa použili nasledovné údaje:
•	celková úžitková plocha školy 8 778 m2
•	celkové výdavky na energie v roku 2006 (tab. č. 1)

•	plocha jednotlivých priestorov, kde sa budú viesť športové aktivity (tab. č.2)

Pri výpočte mzdových nákladov na záujmovú činnosť sa vychádzalo z osobitnej stupnice taríf pedagogických zamestnancov pri výkone práce vo verejnom záujme (tab. č. 3). Nepedagogickí zamestnanci budú vykonávať činnosť v stredisku vo svojom pracovnom čase.

Mzdy ďalších 10 vychovávateľov budú pokryté zo vzdelávacích poukazov. 
Vzdelávacie poukazy : 200 žiakov x 85,- Sk x 10 mesiacov = 170 000 Sk (podľa roku 2006)

Výpočet prevádzkových nákladov na záujmovú činnosť na mesiac

Pri výpočte prevádzkových nákladov na jednotlivé priestory sme postupovali nasledovne:
Celková spotreba na rok 2006 x % z celkovej úžitkovej plochy (prepočet na 6h denne)/ 10 mesiacov (tab. č. 4)

 	 	 	 	tab.č.4		
Názov priestoru	 Elektrická energia Sk/mesiac 	 Tepelná energia Sk/mesiac 	 Vodné/stočné Sk/mesiac 	Spolu Sk/mesiac		
veľká telocvičňa	596 Sk	2 327 Sk	386 Sk	3 309 Sk		
malá telocvičňa	149 Sk	582 Sk	97 Sk	828 Sk		
bazén	3 577 Sk	13 967 Sk	          2 321 Sk 	     19 865 Sk 		
počítačová učebňa	149 Sk	582 Sk	97 Sk	828 Sk		
trieda	149 Sk	582 Sk	97 Sk	828 Sk		
SPOLU	4 620 Sk	18 040 Sk	        2 998 Sk 	   25 658 Sk 		

Celkové predpokladané výdavky na konkrétnu záujmovú činnosť sme vyrátali ako súčet mzdových a prevádzkových výdavkov tab. č. 5

Tab. č. 5
Názov	Sk / mesiac	Sk / šk.rok    10 mesiacov	
Prevádzka	25 658 Sk	256 580 Sk	
Mzdy	7 705 Sk	77 050 Sk	
SPOLU	33 363 Sk	333 630 Sk	

Celkové výdavky ŠSZČ sú  334 tis. Sk.
Predpokladané príjmy :
Poplatky žiakov :	200 žiakov x 50 Sk x 10 mesiacov = 100 000 Sk
Rekapitulácia :
Výdavky :
Výdavky na prevádzku :			256 580 Sk
Priame a nepriame mzdové náklady :	  77 050 Sk
Spolu výdavky :				333 630 Sk
Príjmy :					100 000 Sk – príspevky zákonných zástupcov

V prípade zriadenia Školského strediska záujmovej činnosti od 1. septembra 2008 sú finančné prostriedky potrebné na vykrytie nákladov zahrnuté v rozpočte oddelenia školstva, kultúry a športu na rok 2008.
Stanovisko
finančnej komisie pri miestnom zastupiteľstve Bratislava-Petržalka zo dňa 12.11.2007

Prítomní: : Mgr. Belohorec, Mgr. Bakerová-Dragúňová, p. Števove, MUDr. Janota, PhD., CSc, Ing. Kocka, Ing. Plšek
Neprítomní: Ing. Weissensteiner,   Ing. Hanák, Ing. Vermeš 

K bodu : 
Stanovisko ZŠ Holíčska k školskému stredisku záujmovej činnosti 
Stanovisko:
1.	Finančná komisia zobrala vyjadrenie na vedomie.
2.	Odporúča schváliť školské stredisko záujmovej činnosti
3.	Finančné krytie uvedeného projektu riešiť v závislosti od možností rozpočtu MČ Petržalka na rok 2008.
Hlasovanie :
Prítomní : 5
Za           : 4
Proti        :0
Zdržal sa :1

V Bratislave 12.11.2007                                                    Mgr. Michal Belohorec v.r.
                                                                                             predseda FK

Za správnosť: Ing. Lukáček

Výpis z uznesenia  
zo zasadnutia školskej komisie Miestneho zastupiteľstva mestskej časti  
Bratislava-Petržalka zo dňa  3. júla 2007

Prítomní: Mgr. Lukačková, doc. RNDr. Lucká, CSc., Ing. Mikus, Mgr. Braunová, Mgr. Dolinay, MUDr. Plšeková,  Ing. Petrisková,
Ospravedlnená:  Mgr. Dragúňová CSc. 
Prizvaní za OŠKaŠ:  Mgr. Elena Poláková, VO ŠKaŠ
Prizvaný hosť: RNDr. Elena Rapavá, riaditeľka ZŠ Holíčska 50

Stanovisko školskej komisie k bodu č. 1:
Prerokovanie návrhu na zriadenie Školského strediska záujmovej činnosti pri Základnej škole na Holíčskej 50

RNDr. Elena Rapavá, riaditeľka ZŠ Holíčska 50, predstavila prítomným koncepčný zámer školy, zriadiť Školské stredisko záujmovej činnosti, ktorého predmetom bude priama výchovná činnosť strediska zabezpečovaná pravidelnou činnosťou, príležitostnými činnosťami uskutočňovanými jednorázovo alebo pravidelne sa opakujúcimi podujatiami, súťažami, individuálnym prístupom vo vzťahu k zdravotne postihnutým a talentovaným deťom, spontánnou činnosťou formou pribežnej ponuky podľa záujmu detí, prípadne vykonávaním pedagogického dozoru a organizátorskou prácou pri podujatiach strediska. Záujmová činnosť bude organizovaná vo väčšej miere v basketbalovom klube záujmovej činnosti (v spolupráci s basketbalovým klubom B.S.C.), v plaveckom klube záujmovej činnosti (príprava výborných plavcov na súťaže, zdokonaľovanie v plávaní, rehabilitačné plávanie a plavecká prípravka), v útvaroch výpočtovej techniky a v útvaroch všestrannej záujmovej činnosti. 

Uznesenie:
Školská komisia jednohlasne podporuje vznik a odporúča zaradiť Školské stredisko záujmovej činnosti pri Základnej škole Holíčska 50 do siete škôl a školských zariadení Slovenskej republiky. 

V Bratislave 4. 7. 2007
Za správnosť: Mgr. Elena Poláková                                                                                                 

				           			 Mgr. Zuzana Lukačková  v. r. 
                                                                                    predsedníčka školskej komisie